
Koja nagrada pripada onima koji ostare u islamu?


* 
* 
* 
* 
* 
* 
* 

 

Koja nagrada pripada onima koji ostare u islamu?
================================================

 

Uzvišeni Allah nagradit će muslimana za najmanja dobra djela koja učini, a kakva mu tek nagrada pripada za velika djela poput ovog. Omer b. El-Hattab prenosi da je Poslanik, ﷺ, rekao: *“Kome osijedi jedna vlas u islamu, to će mu biti svjetlo na Sudnjem danu.”* (Tirmizi, Nesai i Ibn Hibban, 7/251/2983, sa ispravnim lancem prenosilaca. Vidjeti: *Sahihul-džamia*, 2/1081.)  

U drugoj verziji stoji: *“Kome osijedi jedna vlas na Allahovom putu, to će mu biti svjetlo na Sudnjem danu.”* (Tirmizi, 5/211/1635, sa ispravnim lancem prenosilaca. Vidjeti: *Es-Silsiletus-sahiha*, 6/402, i *Sahihul-džamia*, 2/1081.) Abdullah b. Amr prenosi da je Poslanik, ﷺ, jednom prilikom rekao: *“Sijede vlasi jesu svjetlo vjernika, i za svaku sijedu vlas u islamu, vjernik će imati jedno dobro djelo i stupanj više.”* (Bejheki, u djelu *Šuabul-iman*, 5/209/6387, s dobrim lancem prenosilaca. Vidjeti: *Es-Silsiletus-sahiha*, 3/247.) U verziji koju prenosi Ebu Hurejre stoji: *“Ne čupajte sijede vlasi, one će biti svjetlo na Sudnjem danu.”* (Ibn Hibban, 7/253/2985, s dobrim lancem prenosilaca. Vidjeti: *Es-Silsiletus-sahiha*, 3/247.)  

U jednom drugom hadisu stoji da je Vjerovjesnik, ﷺ, rekao: *“Sijede vlasi bit će svjetlo vjernika na Sudnjem danu, pa zato, neka niko ne odstranjuje svoje svjetlo!”* (Vidjeti: *Es-Silsiletus-sahiha*, 3/247 i 7/1114.) A Allah najbolje zna.  

Odgovorio: Dr. Safet Kuduzović


